I hissə
2.3 Kovalent rabitə
Sevil və bacısı Leyla kitab mağazasında iki maraqlı kitab görürlər. Lakin onların ayrılıqda hər birinin pulu bu kitabların ikisini də almağa çatmır. Sevil deyir: “Yaxşı ki bacıyıq. Birgə istifadə etsək, iki kitabın ikisinə də sahib oluruq”.

- Sevil və Leylanın bu davranışı atomlar arasında ion rabitəsinin yaranma mexanizmi ilə oxşardırmı? Nə üçün belə düşünürsünüz?
- Flüor və hidrogen atomlarının birləşməsini bu hadisəyə bənzədərək sxematik olaraq necə təsvir edərdiniz?

Açar
sözlər
kovalent rabitə,
ortaq elektron cütü
Əvvəlki mövzuda metal və qeyri-metalların atomları arasında kimyəvi rabitə əmələ gələn zaman, oktet qaydasına uyğun olaraq, elektron alış-verişin necə baş verdiyini öyrəndik. Öyrəndik ki, qeyri-metalların atomları birləşdikdə elektronun bir atomdan digər atoma keçidi baş vermir. Məsələn, iki flüor atomunun birləşməsi zamanı ion rabitəsi əmələ gələ bilməz. Çünki hər iki atom öz xarici təbəqəsini bir elektron almaqla 8 elektrona qədər tamamlamalıdır. Ona görə də atomların birləşməsi zamanı hər iki flüor atomu oktet qaydasına uyğun olaraq öz tək elektronundan birgə istifadə edir və ortaq elektron cütü əmələ gəlir.
Ortaq elektron cütü flüor atomları arasında rabitə əmələ gətirməklə onları bir-biri ilə birləşdirir. Belə rabitəyə kovalent rabitə deyilir.
Qeyri-metal atomları arasında ortaq elektron cütü hesabına yaranan rabitə kovalent rabitə adlanır.