I hissə
Göründüyü kimi, eyni qrupa daxil olan elementlərin elektron formulu oxşardır. Bu səbəbdən onların bəzi fiziki və kimyəvi xassələri bir-birinə oxşayır. Ona görə də belə elementlərə “elementlər ailəsi” də deyilir. Hər qrupun elektron formulunu ümumi şəkildə aşağıdakı kimi ifadə etmək olar.

#### Qruplar | #### Qrupun ümumi adı | #### Qısa elektron formulu
1 | IA | qələvi metallar | ...ns1
2 | IIA | qələvi torpaq metalları | ...ns2
13 | IIIA | torpaq metalları | ...ns2np1
14 | IVA | - | ...ns2np2
15 | VA | - | ...ns2np3
16 | VIA | xalkogenlər | ...ns2np4
17 | VIIA | halogenlər | ...ns2np5
18 | VIIIA | təsirsiz qazlar | ...ns2np6

Elementlər dövri cədvəldə sonuncu elektronun hansı orbitalı əmələ gətirməsindən asılı olaraq da təsnif edilir. Atom nömrəsi 1 – 20 olan elementlərin xarici təbəqələrindəki sonuncu elektronları s- və ya p-orbitallar əmələ gətirdiyindən bu elementlər s- və p-elementlərinə ayrılır.
Öyrəndiklərinizi tətbiq edin

Atom nömrəsi 1 – 20 olan elementlərin elektron formulu və dövri cədvəldə yeri arasında uyğunluqdan istifadə edərək, atom nömrəsinə əsasən, elementin dövri cədvəldə yerinin müəyyən olunması üçün hansı qaydanı təklif edərdiniz? Qaydanızı 4Be, 9F, 13Al, 16S və 19K elementləri nümunəsində yoxlayın.

Öyrəndiklərinizi yoxlayın
1. 5-ci qrup elementlərini rum rəqəmləri ilə (əsas və əlavə qrup göstərilməklə), IVA qrup elementlərini isə 1-dən 18-ə qədər nömrələməklə ifadə olunmuş qruplarını müəyyən edin.
2. Elementlərin dövri cədvəlindən istifadə etməklə hidrogen, brom, karbon, dəmir, kalium və flüor elementlərini qruplaşdırın: a. eyni qrupda olanlar; b. eyni dövrdə olanlar.