Kimyəvi rabitə
2
2.4 Metal rabitəsi
Naqillər və avtomobillərin gövdəsi metallardan hazırlanır. Bu məqsədlə, əsasən, mis, alüminium və dəmirdən istifadə olunur.

#### • Naqillərdə və avtomobil gövdəsində metallardan hansı xassələrinə görə istifadə edilir?
• Naqillərdə və avtomobil gövdəsində metalları əvəz edə bilən başqa hansı materialdan istifadə etmək mümkündür? Mümkündürsə, hansı xassələrinə görə? Mümkün deyilsə, nə üçün?

7-ci sinif “Kimya” dərsliyində metalların elektrik və istilik keçiriciliyi, metal parıltısı, bərklik, plastiklik, istidən genişlənmə kimi mühüm xassələri olduğunu öyrənmisiniz. Bu xassələr onları digər maddələrdən fərqləndirir və metalların müxtəlif sahələrdə istifadəsinə imkan yaradır. Metalların özünəməxsus xassələrinin olmasının səbəbi onlarda kovalent rabitə və ion rabitəsindən fərqlənən metal rabitəsinin olmasıdır.
Metalların elektronları nüvə tərəfindən zəif cəzb olunduğundan onlar asanlıqla atomdan ayrılır və delokallaşmış (yarımsərbəst) olur. Atomlar isə müsbət yüklü iona çevrilir. Delokallaşmış elektronlar metal kationlarını cəzb edərək onlar arasında güclü rabitənin yaranmasına səbəb olur.
Metal parçasını üfüqi və şaquli hərəkətdə olan “qatlar” kimi təsəvvür edək. Delokallaşmış elektronlar isə “elektron dənizi”ni xatırladır.
Metal kationları və delokallaşmış elektronlar hesabına yaranan rabitəyə metal rabitəsi deyilir.
Açar
sözlər
metal rabitəsi,
delokallaşmış elektronlar