Elm, texnologiya, həyat
Kimyəvi reaksiyalar, sadəcə, laboratoriyada deyil, canlı orqanizmlərdə, təbiətdə və sənaye proseslərində, həm də daim baş verir. Maddələr kimyəvi reaksiya vasitəsilə başqa maddələrə çevrilir. Hər dəfə nəsə bişirəndə və ya təmizlik işləri görən zaman kimyəvi reaksiyalar gedir. Orqanizmimiz də kimyəvi reaksiyalar sayəsində yaşayır və inkişaf edir. Dərman qəbul etdikdə, nəfəs alıb-verdikdə, yemək yedikdə və s. proseslərdə kimyəvi reaksiyalar baş verir. Bu sadaladıqlarımız gündəlik həyatda baş verən minlərlə reaksiyalara aid çox az sayda olan nümunələrdir.
Bitkilərdə karbon dioksidi və suyu qlükozaya və oksigenə çevirmək üçün fotosintez reaksiyası baş verir. Bu, gündəlik həyatda ən çox rastlaşdığımız, eyni zamanda ən vacib olan reaksiyalardan biridir. Çünki həm canlıların tənəffüsü üçün lazım olan oksigen, həm də bitkilərin və digər canlıların inkişafı üçün enerji mənbəyi rolunu oynayan qlükoza bu proses zamanı əmələ gəlir.
Canlı orqanizmlərdə fotosintezin əksi olan proses də baş verir. Belə ki, qlükozanın oksigenlə reaksiyası nəticəsində hüceyrələr üçün lazım olan enerji ayrılır. Bu enerji onların inkişafını təmin edir. Qlükozanın oksigensiz mühitdə parçalanması zamanı da enerjinin ayrılması baş verir. Məsələn, gərgin və ya uzunmüddətli məşq zamanı əzələ hüceyrələri verilən oksigeni tükədərlərsə, onlar oksigensiz mühitdə qlükozanın parçalanması hesabına enerji əldə edir.