3
Kimyəvi reaksiyaların
təsnifatı
Kimyəvi reaksiyalar təbiətdə, sənayedə, mətbəxdə, insan orqanizmində – hər yerdə baş verir. Həyata kimyaçı gözü ilə baxsaq, onun hər tərəfi kimya laboratoriyası kimi görünür.
Kompüterdə nəsə yazarkən hərflərin olduğu düymələrə barmaqların uzanması və toxunması üçün beyindən barmaq uclarına qədər müəyyən siqnallar ötürülməlidir.
Bu siqnallar insan orqanizminin müxtəlif nahiyələrində baş verən bir neçə kimyəvi reaksiya nəticəsində ötürülür. Yazını oxuyarkən gözlərinizin bu yazını görə bilməsi üçün də orqanizmdə bir neçə reaksiya baş verməlidir.

1. Canlı orqanizmlərdə baş verən hansı reaksiyaları tanıyırsınız?
2. Təbiətdə hansı reaksiyalar baş verir?
3. Bu reaksiyaların bizim üçün nə əhəmiyyəti var?

Bölmədə öyrənəcəksiniz

- Kimyəvi reaksiyalar kimyəvi tənliklərlə ifadə olunur
- Kimyəvi tənliklər kimyəvi reaksiyaların kimyəvi formullar və riyazi işarələrlə şərti yazılışıdır
- Kimyəvi reaksiyaya daxil olan maddələrin kütlələrinin cəmi ilə reaksiyadan alınan maddələrin kütlələrinin cəmi bərabər olur
- Kimyəvi tənliyin sol və sağ tərəfində hər bir elementin atomlarının sayı əmsallar vasitəsilə bərabərləşdirilir
- Reaksiyaya daxil olan və reaksiya nəticəsində alınan maddələrin sayına görə kimyəvi reaksiyaların birləşmə, parçalanma, əvəzetmə və mübadilə (dəyişmə) reaksiyaları olmaqla 4 növü var