Atomun quruluşu və dövri cədvəl
1
1.5 Elementlərin xassələrinin dövriliyi
Elementlərin dövri cədvəli ilə tanış olduqda eyni qrupa daxil olan elementlərin elektron formulunun təkrarlandığını, eyni dövrdə olan elementlərin elektron formulunun isə müəyyən qayda üzrə dəyişdiyini müəyyən etdik.

#### • Bu, elementlərin qrup və dövr üzrə xassələrində hansı qanunauyğunluğa səbəb ola bilər?
• Nə üçün elementlərin sistemləşdirilməsi ilə tərtib edilən cədvələ “Elementlərin dövri cədvəli” deyilir?

Atom radiusu
Atom radiusu nüvədən ən uzaqdakı elektrona qədər olan məsafədir.
Elementlərin bir çox xassələri onların atom radiusundan asılıdır. Çünki atom radiusu elementin elektron alıb-verməsini müəyyən edir. Bu səbəbdən atom radiusunun qiyməti elementin bir sıra xassələrini də müəyyən edir.
Elementlərin dövri cədvəlində qruplar üzrə yuxarıdan aşağıya doğru atomda energetik səviyyələrin sayı artdığı üçün A qrup elementlərinin atom radiusu da artır.