Layihə
Elektrik keçiriciliyinin
quruluşdan asılılığı
Maddələrin və ya onların suda məhlullarının elektrik keçiriciliyi bu maddələrin quruluşu, onların məhlulda miqdarı və başqa faktorlardan asılıdır.
8-ci sinif şagirdləri müxtəlif maddələrin quruluşu və onların məhlulda miqdarının keçiriciliyə olan təsiri haqqında tədqiqat aparıblar. Bu tədqiqatda dövrəyə qoşulmuş lampanın yanması elektrik keçiriciliyini, parlaq yanması isə daha yaxşı elektrik keçirməsini ifadə edir. Şagirdlərin tədqiqatlarının nəticələri aşağıdakı cədvəldə təqdim edilir.

Təcrübə üçün götürülən nümunə | Təcrübənin nəticəsi
Distillə edilmiş su | Lampa yanmır.
Kran suyu | Lampa sönük işıqla yanır.
Mis | Lampa parlaq işıqla yanır.
Tərkibində az miqdarda KCl olan məhlul | Lampa sönük işıqla yanır.
Bərk yod | Lampa yanmır.
Tərkibində çox miqdarda KCl olan məhlul | Lampa parlaq işıqla yanır.
Kükürd tozu | Lampa yanmır.
Şəkər | Lampa yanmır.
Qrafit | Lampa sönük işıqla yanır.
Tərkibində az miqdarda HCl olan məhlul | Lampa sönük işıqla yanır
Şəkərin kran suyunda məhlulu | Lampa sönük işıqla yanır.
Alüminium | Lampa parlaq işıqla yanır.
Etil spirti məhlulu | Lampa yanmır
Alüminium xlorid məhlulu | Lampa parlaq işıqla yanır.

Tədqiqatın təqdim edilmiş nəticələrinə əsasən aşağıdakı tapşırıqları yerinə yetirin:
1. Layihəyə uyğun tədqiqat sualı təqdim edin.
2. Tədqiqatın nəticələrini 3 cümlədə ümumiləşdirin. Cümlələrinizdə “maddənin quruluşu”, “məhlul”, “miqdarı çox olan məhlul”, “miqdarı az olan məhlul” ifadələrindən istifadə edin.