I hissə
2.1 Kimyəvi rabitə. Oktet qaydası

Maddələr – elementlər və kimyəvi birləşmələr, əsasən, atomların bir-biri ilə birləşməsindən əmələ gəlir. Məsələn, oksigen molekulu iki oksigen atomunun, hidrogen molekulu iki hidrogen atomunun, karbon qazı molekulu bir karbon və iki oksigen atomunun birləşmə məhsuludur. Natrium parçası çoxlu sayda natrium atomlarının birləşməsindən ibarət olur. Xörək duzunun tərkibi isə natrium (Na+) və xlorid (Cl–) ionlarından ibarətdir.

Oksigen Hidrogen Karbon qazı
Xörək duzu
Natrium
Helium, neon və digər təsirsiz qazlarda isə atomlar bir-biri ilə birləşmir.
Helium atomları

- Digər elementlərin atomlarından fərqli olaraq helium, neon və s. təsirsiz qazların atomları nə üçün bir-biri ilə birləşmir?
- Bunu atomların elektron konfiqurasiyalarını müqayisə etməklə necə əsaslandırmaq olar?

Açar
sözlər
kimyəvi rabitə,
oktet qaydası,
dublet qaydası
Elementlərin eyni növ atomlardan, kimyəvi birləşmələrin isə ən azı iki fərqli atomdan təşkil olunduğunu bilirsiniz. Kimya elminin ən mühüm vəzifələrindən biri atomların, ionların bir-biri ilə birləşmə formalarını, əmələ gələn quruluşları tədqiq edərək öyrənməkdir. Element və kimyəvi birləşmələrdə atomlar, ionlar, molekullar bir-birinə müxtəlif üsullarla yapışqanın əşyaları birləşdirdiyi kimi birləşir. Bu zaman “yapışqan” rolunu elektrostatik qüvvələr oynayır. Bu elektrostatik qüvvələr isə kimyəvi rabitələr adlanır.
Atom və ionları bir-birinə birləşdirən elektrostatik qüvvələr kimyəvi rabitələr adlanır.