Həzm prosesi zamanı minlərlə kimyəvi reaksiya baş verir. Yeməyi ağzımıza qoyduğumuz andan tüpürcəyimizdə olan amilaza adlı ferment şəkəri və digər karbohidratları həzm üçün sadə formalara parçalamağa başlayır. Mədədəki xlorid turşusu isə fermentlərlə birlikdə zülalları, yağları və digər qida maddələrini bağırsaqların divarları tərəfindən asanlıqla sorula bilən formaya salır.
Bişirilərkən qidaların tərkibində də bir çox kimyəvi reaksiyalar baş verir. Məsələn, yumurtanı həddindən artıq çox bişirdikdə onun ağında əmələ gələn hidrogen sulfid sarısında əmələ gələn dəmir ionları ilə bozumtul-yaşıl rəngli maddə əmələ gətirir. Əti qızardan zaman aminturşularla şəkər arasında baş verən reaksiya nəticəsində isə qəhvəyi rəngli, xoşagələn dadı olan maddə əmələ gəlir.