I hissə
Atomlar xarici təbəqələrini təsirsiz qazların xarici təbəqəsinə necə “bənzədir”?

Maqnezium (12Mg) və kükürd (16S) atomları nümunəsində oktet qaydasını izah edin və bu atomların xarici təbəqələrinin təsirsiz qazların atomlarının xarici təbəqəsinə “bənzəməsi” sxemini qurun.

#### Müzakirə edin:
1. Maqnezium və kükürd atomları üçün bu proses nə ilə fərqləndi?
2. Litium (3Li) atomu üçün oktet qaydası tətbiq oluna bilərmi?
3. Litium atomunun xarici təbəqəsinin təsirsiz qazların atomlarının xarici təbəqəsinə “bənzəməsi” sxemini necə təklif edərdiniz?

Dövri cədvəlin əvvəlində yerləşən bəzi elementlər (1H, 3Li, 4Be və s.) heliuma (2He) daha yaxın yerləşdiyinə görə kimyəvi rabitə əmələ gəldikdə onların atomları xarici təbəqələrini helium atomunun xarici təbəqəsinə (1s2) “bənzədir”.

Ona görə bu atomlar üçün oktet qaydasının xüsusi forması – dublet qaydası tətbiq olunur. “Dublet” “ikilik” deməkdir.
Öyrəndiklərinizi tətbiq edin

1. Dövri cədvəldən istifadə etməklə kalsium, hidrogen, bor və alüminium elementlərindən dublet qaydasına uyğun kimyəvi stabillik qazanan atomları müəyyənləşdirin.
2. Na+ ionu ilə neon atomunun oxşar və fərqli cəhətlərinin müqayisəli təhlilini aparın.
3. Oktet qaydasını elementlərin metallıq və qeyri-metallıq xassələri ilə əlaqələndirin. Cavabınızı natrium və xlor misalında izah edin.

Öyrəndiklərinizi yoxlayın
1. Atomun kimyəvi stabilliyi nə deməkdir? Cavabınızı bir nümunə üzərində izah edin.
2. Flüor və alüminium atomlarının xarici təbəqələrinin oktet qaydasına uyğun tamamlanma sxemini tərtib edin.
3. Hansı elementlərin atomları elektron alaraq elektron quruluşu baxımından arqon atomuna "oxşaya" bilər? İki nümunə göstərin.