I hissə
Müxtəlif təbəqələrdə yerləşmiş elektronların enerjiləri bir-birindən fərqlənir. Nüvəyə ən yaxın yerləşən elektronların enerjisi ən az, nüvədən ən uzaqda yerləşən elektronların enerjisi isə ən çox olur. Enerjiləri fərqli olduğuna görə elektron təbəqələrinə energetik səviyyələr də deyilir.
1-ci energetik səviyyədə yalnız s-, 2-ci energetik səviyyədə s- və p-, 3-cü energetik səviyyədə s-, p- və d-yarımsəviyyələri var. Müxtəlif energetik səviyyələrin eyni yarımsəviyyələrini fərqləndirmək üçün onların qarşısında energetik səviyyənin nömrəsi qeyd olunur. Məsələn, 1s, 2s, 3s, 2p, 3p və s.
Energetik səviyyələrdə olan yarımsəviyyələri, orbitalları və elektron sayını aşağıda verilmiş cədvəldəki kimi ümumiləşdirə bilərik.

Energetik səviyyə | Yarımsəviyyə | Orbital | Ümumi orbital sayı | Maksimal elektron sayı
1 | s | 1 | 1 | 2
2 | s | 1 | 4 | 8
p | 3
3 | s | 1 | 9 | 18
p | 3
d | 5

Elektronların nüvə ətrafında paylanmasını əyani göstərmək üçün onların qrafik təsvirlərindən istifadə olunur. Bu zaman hər orbital bir kvadrat xana ilə göstərilir.
Müzakirə edin:
1. Bu halda s-, p- və d-yarımsəviyyələri necə ifadə olunur?
2. 1-ci, 2-ci və 3-cü energetik səviyyələrin qrafik təsviri necə olar?